b'\n_START_ARTICLE_\nMarianne Faithfull\n_START_PARAGRAPH_\nMarianne Evelyn Gabriel Faithfull (s. 29. joulukuuta 1946 Hampstead, Lontoo) on englantilainen rock-laulaja ja n\xc3\xa4yttelij\xc3\xa4.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nFaithfull syntyi Lontoon Hampsteadissa yl\xc3\xa4luokkaiseen perheeseen. Is\xc3\xa4, majuri Robert Glynn Faithfull, oli brittiupseeri ja toimi my\xc3\xb6s Italian kirjallisuuden professorina Lontoon yliopiston Bedford Collegessa. Budapestissa syntynyt \xc3\xa4iti oli it\xc3\xa4valtalais-unkarilaista aatelissukua ja k\xc3\xa4ytti nime\xc3\xa4 Eva von Sacher-Masoch, Erisson paronitar._NEWLINE_Faithfullin ura alkoi vuonna 1964, kun h\xc3\xa4nen versionsa Mick Jaggerin ja Keith Richardsin laulusta "As Tears Go By" julkaistiin singlen\xc3\xa4. H\xc3\xa4nen muita hittej\xc3\xa4\xc3\xa4n olivat muun muassa "This Little Bird" ja "Summer Night" 1960-luvun puoliv\xc3\xa4liss\xc3\xa4 sek\xc3\xa4 "Sister Morphine" vuonna 1969. Samana vuonna 1969 h\xc3\xa4n n\xc3\xa4ytteli Ofeliaa Tony Richardsonin ohjaamassa versiossa Shakespearen Hamletista._NEWLINE_Faithfull seurusteli Mick Jaggerin kanssa 1960-luvun loppuun saakka. Suhteen p\xc3\xa4\xc3\xa4tytty\xc3\xa4 h\xc3\xa4n lopetti levytysuransa ja ajautui huumekierteeseen. Marianne joutui valitsemaan huumeiden ja uransa v\xc3\xa4lill\xc3\xa4, ja h\xc3\xa4n valitsi ep\xc3\xa4r\xc3\xb6im\xc3\xa4tt\xc3\xa4 huumeet._NEWLINE_Paluu vuoden 1979 albumilla Broken English sai arvostusta kriitikoilta, mutta kaupallisesti suosio j\xc3\xa4i vaatimattomaksi. Sama kaksijakoinen linja jatkui l\xc3\xa4pi 1980-luvun, jolloin julkaistuista albumeista Strange Weatheria (1987) on pidetty merkitt\xc3\xa4v\xc3\xa4mp\xc3\xa4n\xc3\xa4._NEWLINE_Vuonna 1994 h\xc3\xa4nelt\xc3\xa4 julkaistiin omael\xc3\xa4m\xc3\xa4kerta Faithfull (julkaistu Suomessa nimell\xc3\xa4 El\xc3\xa4m\xc3\xa4ni rock\'n\'roll)._NEWLINE_Marianne Faithfull lauloi taustalla Metallican Reload-albumin kappaleella \xe2\x80\x9dThe Memory Remains\xe2\x80\x9d vuonna 1997. H\xc3\xa4n esiintyy my\xc3\xb6s kappaleen musiikkivideolla._NEWLINE_H\xc3\xa4nen musiikkiuransa jatkui 2002 albumilla Kissin\' Time sek\xc3\xa4 2004 albumilla Before the Poison, joka on tehty yhteisty\xc3\xb6ss\xc3\xa4 PJ Harveyn ja Nick Caven kanssa. Vuonna 2007 h\xc3\xa4n esiintyi Patrick Wolfin levyll\xc3\xa4 The Magic Position, jolla h\xc3\xa4n lauloi dueton Patrickin kanssa kappaleessa \xe2\x80\x9dMagpie\xe2\x80\x9d._NEWLINE_Vuonna 1967 Faithfull sanoi Michael Winnerin elokuvassa I\'ll Never Forget What\'s \'is Name sanan \xe2\x80\x9dfuck\xe2\x80\x9d. T\xc3\xa4t\xc3\xa4 v\xc3\xa4itet\xc3\xa4\xc3\xa4n ensimm\xc3\xa4iseksi kerraksi, kun tuo kirosana on lausuttu valtavirtaelokuvassa. H\xc3\xa4net on my\xc3\xb6s n\xc3\xa4hty Todella upeeta -sarjassa vierailevana t\xc3\xa4hten\xc3\xa4 1996\xe2\x80\x932001 (jaksot Last Shout 1&2, Donkey)._NEWLINE_Kes\xc3\xa4ll\xc3\xa4 2006 Faithfullilla todettiin rintasy\xc3\xb6p\xc3\xa4 ja suunniteltua konserttikiertuetta jouduttiin lykk\xc3\xa4\xc3\xa4m\xc3\xa4\xc3\xa4n. Vuonna 2007 Faithfull kiersi Eurooppaa Songs of innocence and Experience -kiertueella.'